Tsubame Sənaye Materialları Muzeyi

– Yaponiyanın Niiqata prefekturasının Tsubame şəhərində yerləşən tarix və sənaye muzeyi. Muzey Tsubame şəhərinin sənaye tarixinə həsr olunmuşdur.

 Tarixi 
Tsumabe şəhəri Yaponiyada qaşıq, bıçaq və çəngəl istehsalı ilə məşğul olan əsas yer hesab olunur. Muzey 1973-cü ildə açılmışdır. 1984-cü ildə Maruyama kolleksiyası muzeyə əlavə olunmuşdur. 2008-ci ildə muzeyin yeni binası istifadəyə verilmişdir. Yenidənqurma işlərindən sonra muzey 19 aprel 2019-cu ildə ildə yenidən açılmışdır.

 Ekspozisiya 
Muzey əsas bina və yeni bina olmaqla iki tikilidən ibarətdir. Əsas bina iki mərtəbədən ibarətdir. Əsas binanın birinci mərtəbəsi Tsubame şəhərinin metalişləmə sənayesinə, texnologiya tarixinə və ənənələrinə, sənətkar bacarıqlarına həsr olunmuşdur. Burada qrafik dizaynlar, videolar, vorkşoplar nümayiş etdirilir. İkinci mərtəbədə isə qalereya yerləşir. Burada tsuiki (mis məmulatı), yasuri (yeyə), kiseru (tütün borusu), çokin (metaloyma məmulatı) kimi Tsubame şəhərinə aid olan işlər sərgilənir.

Muzeyin yeni binasında Dünya Qaşıq Zalı yerləşir. Bu zalda Toyonori İto tərəfindən yığılmış, dünyanın müxtəlif ölkələrinə aid 5000 qaşıqdan ibarət kolleksiya sərgilənir. Yaponiyanın Qərb Çəngəl-Bıçağı Zalında şəhərin çəngəl-bıçaq sənayesinin tarixi və Yaponiya sənayesinin qərbləşməsi, yaponların qida mədəniyyətinin dəyişməsi haqqında məlumatlar verilir. Ümumi sərgi zalında Tsubame sənayesinin tarixi, yeni materiallar və texnikalar sərgilənir. Fəaliyyət zalında ziyarətçilərə qaşıq hazırlamaq və qaşıqların çəkisini müqayisə etmək təcrübəsi təqdim olunur.

Yatate Kiseru zalında yatate (fırça və mürəkkəb qabı) və kiseru (dəmir tütün borusu) kolleksiyası olan Maruyama kolleksiyası sərgilənir. Seyciro Maruyamaya (1900–1982) aid olmuş bu kolleksiyaya 55 tütün qabı, 115 tütün borusu, 269 fırça və mürəkkəb qabı daxildir. Seyciro Maruyama Tsubame şəhərində doğulmuş və ailəsinin tütün borusu biznesi ilə məşğul olmuş kolleksiyaçı olmuşdur.

 Qeydlər 

 İstinadlar 

 Xarici keçidlər 


Kateqoriya:1973-cü ildə yaradılmış muzeylər
Kateqoriya:Yaponiyadakı sənaye muzeyləri
Kateqoriya:Yaponiyadakı tarix muzeyləri
Kateqoriya:Tsubame
Kateqoriya:Niiqata prefekturasındakı muzeylər